Π.Α.Σ. Κόρινθος

Ο **Παγκορινθιακός Αθλητικός Σύλλογος «Κόρινθος»** είναι ελληνικό ποδοσφαιρικό σωματείο το οποίο εδρεύει στην Κόρινθο και ιδρύθηκε το 1963. Τα χρώματα του είναι το κόκκινο, το κίτρινο και το μαύρο. Επίσημη αγωνιστική έδρα του αποτελεί το Δημοτικό Στάδιο Κορίνθου.

Ιδρύθηκε το 1963 με την επωνυμία «Α.Π.Σ. Κόρινθος» έπειτα από συγχώνευση του Παγκορινθιακού με τον Άρη Κορίνθου. Μετά από νέα συγχώνευση το 1999 του Α.Π.Σ. Κόρινθος με τον νέο Παγκορινθιακό ονομάζεται πλέον «Π.Α.Σ. Κόρινθος». Σήμερα αγωνίζεται στην Γ΄ Εθνική Κατηγορία.

## Ιστορία
### Παγκορινθιακός (1958–1963)

Η ιστορία της ομάδος ξεκίνησε το 1958, όταν δημιουργήθηκε ο Παγκορινθιακός με τη συγχώνευση δύο παλιών ομάδων της Κορίνθου, του Ολυμπιακού Κορίνθου και του Αχιλλέα Κορίνθου. Ο Παγκορινθιακός ήταν μεταξύ των ομάδων, που έλαβαν μέρος στο πρώτο πρωτάθλημα της Α΄ Εθνικής Κατηγορίας την περίοδο 1959–1960. Η πρεμιέρα εκείνης της περιόδου, που αποτελεί και πρεμιέρα των πρωταθλημάτων Εθνικής Κατηγορίας, έχει γραφεί με χρυσά γράμματα στην ιστορία του κορινθιακού ποδοσφαίρου, καθώς για την πρώτη αγωνιστική ο Παγκορινθιακός νίκησε με 1-0 τον Ολυμπιακό Πειραιώς.

### Α.Π.Σ. Κόρινθος (1963–1999)
[130px|μικρογραφία|Το [λογότυπο της ομάδας κατά τις δεκαετίες του 1980 και του 1990.]]

Το 1963 ο Παγκορινθιακός και ο Άρης Κορίνθου συγχωνεύονται και δημιουργείται ο **Αθλητικός Ποδοσφαιρικός Σύλλογος Κόρινθος**, ο οποίος αργότερα μετείχε στην επαγγελματική Α΄ Εθνική Κατηγορία για 5 περιόδους (1979–1982 και 1991–1993).

Ο Α.Π.Σ. Κόρινθος αγωνίστηκε στη Β΄ Εθνική Κατηγορία έως τη σεζόν 1978–1979 που αναδείχθηκε πρωταθλήτρια στον Νότιο Όμιλο. Στη συνέχεια ως το 1982 συμμετείχε στην Α΄ Εθνική Κατηγορία. Τη σεζόν 1979–1980, στην πρώτη συμμετοχή της στην Α΄ Εθνική Κατηγορία, κατέλαβε τη 10η θέση με 33 βαθμούς πετυχαίνοντας μεγάλες νίκες, όπως το 2–1 επί του ισχυρού εκείνη τη χρονιά Άρη Θεσσαλονίκης, το 3–1 επί του Ηρακλή Θεσσαλονίκης και το 3–1 επί του Π.Α.Ο.Κ.. Παράλληλα αναδείχθηκε ισόπαλη εντός έδρας με τον πρωταθλητή Ολυμπιακό Πειραιώς με 2–2 και με τον Παναθηναϊκό 0–0.

Τη σεζόν 1980–1981, παρά τη μέτρια αγωνιστική της παρουσία, ο Α.Π.Σ. Κόρινθος κατάφερε να εξασφαλίσει την παραμονή του πετυχαίνοντας και πάλι ορισμένα σπουδαία αποτελέσματα, όπως η εντός έδρας νίκη με 2–1 επί της Α.Ε.Κ. και η ισοπαλία με 0–0 επί του Ολυμπιακού Πειραιώς.

Τη σεζόν 1981–1982 ο Α.Π.Σ. Κόρινθος τερμάτισε τελευταίος και υποβιβάστηκε στη Β΄ Εθνική, όπου παρέμεινε έως το 1985, οπότε και υποβιβάστηκε στην Γ΄ Εθνική.

Στη Β΄ Εθνική Κατηγορία επανήλθε το 1986, όπου παρέμεινε έως το 1991. Τη σεζόν 1990–1991 ο Α.Π.Σ. Κόρινθος παραμένοντας αήττητος εντός έδρας κατέλαβε τη 2η θέση και προβιβάστηκε στην Α΄ Εθνική Κατηγορία. Η επιστροφή στην Α΄ Εθνική Κατηγορία συνδυάστηκε από μία καλή πορεία τη σεζόν 1991–1992, κατά την οποία εξασφάλισε άνετα την παραμονή της παίζοντας κατά διαστήματα θεαματικό ποδόσφαιρο. Όμως την αγωνιστική περίοδο 1992–1993 η συνέχεια δεν ήταν ανάλογη, με αποτέλεσμα τον υποβιβασμό της ομάδας.
 
Από το 1993 άρχισε η φθίνουσα πορεία της ομάδας του Α.Π.Σ. Κόρινθος. Τις σεζόν 1993–1994 και 1994–1995 αγωνίστηκε στη Β΄ Εθνική, ενώ τις σεζόν 1995–1996 έως 1997–1998 στην Γ΄ Εθνική. 

### Π.Α.Σ. Κόρινθος (1999–Σήμερα)
Ένα νέο σωματείο με την επωνυμία «Παγκορινθιακός» αγωνίστηκε στο πρωτάθλημα της Β΄ Εθνικής τις περιόδους 1963–1964 (8ος στο 2ο όμιλο), 1964–1965 (16ος στο 2ο όμιλο) και τα επόμενα χρόνια στα πρωταθλήματα της Ε.Π.Σ. Κορινθίας έως το 1999, όταν συγχωνεύτηκε με τον Α.Π.Σ. Κόρινθος και δημιουργήθηκε ο **Παγκορινθιακός Αθλητικός Σύλλογος Κόρινθος**. 

Τις περιόδους 1998–1999 και 1999–2000 συμμετείχε στο πρωτάθλημα της Δ΄ Εθνικής από όπου το 2000 υποβιβάστηκε στο πρωτάθλημα της Ε.Π.Σ. Κορινθίας. Μετά τον υποβιβασμό συμμετείχε στην Α΄ Κατηγορία Ε.Π.Σ. Κορινθίας για 2 αγωνιστικές περιόδους μεταξύ 2000 και 2002, οπότε και πέτυχε την επάνοδό της στην Δ΄ Εθνική, όπου αγωνίστηκε από το 2002 έως το 2007. Τη χρονιά εκείνη πέτυχε να προβιβαστεί στην Γ΄ Εθνική, στην οποία παρέμεινε έως το 2011. Το καλοκαίρι του 2011 υποβιβάστηκε στην Δ΄ Εθνική για έξω-αγωνιστικούς λόγους, καταδικασθείσα για δυσφήμιση του ποδοσφαίρου κατά εξακολούθηση, ενώ στην ίδια υπόθεση της επιβλήθηκε και χρηματικό πρόστιμο για πλαστογραφία κατά εξακολούθηση,

[150px|μικρογραφία|Το [λογότυπο της ομάδας στα μέσα της δεκαετίας του 2010.]]

Η ομάδα πέτυχε την άμεση αγωνιστική της επάνοδο στην Γ΄ Εθνική, όπου αγωνίστηκε τις σεζόν 2012–2013 και 2013–2014, πριν υποβιβαστεί. Έπειτα από 4 χρόνια στις κατηγορίες της Ε.Π.Σ. Κορινθίας, η ομάδα τη σεζόν 2017–2018 κέρδισε την επάνοδό της στην Γ΄ Εθνική.

Την σεζόν 2018–2019 αγωνίστηκε στην Γ΄ Εθνική, όμως δεν κατάφερε να παραμείνει και επέστρεψε στο τοπικό πρωτάθλημα Κορινθίας στο οποίο παρέμεινε για 4 χρόνια. Το 2022 ανέλαβε πρόεδρος ο Αλέξης Κούγιας. Επί θητείας του η ομάδα κατάφερε να κερδίσει το πρωτάθλημα της Ε.Π.Σ. Κορινθίας την σεζόν 2022–2023 αλλά και την άνοδο στην Γ΄ Εθνική, στην οποία αγωνίζεται μέχρι σήμερα. Την σεζόν 2023–2024 τερμάτισε στην 2η θέση χάνοντας για λίγους βαθμούς την άνοδο στην Σούπερ Λιγκ 2. Στις 28 Φεβρουαρίου 2025 ο Αλέξης Κούγιας απεβίωσε και η ομάδα μπήκε στην διαδικασία εκλογής νέου προέδρου. Η λήξη της σεζόν 2024–2025 βρίσκει ξανά την Κόρινθο στην 2η θέση, επαναλαμβάνοντας την πορεία της προηγούμενης σεζόν.

## Αγωνιστική έδρα
Η ομάδα αγωνίζεται στο Δημοτικό Στάδιο Κορίνθου, χωρητικότητας 8.000 φιλάθλων. Εναλλακτικά η ομάδα έχει αγωνιστεί και στο Γήπεδο Συνοικισμού, χωρητικότητας 3.500 θεατών το οποίο διαθέτει συνθετικό χλοοτάπητα. Το γήπεδο αυτό χρησιμοποιείται και για αγώνες εθνικών ομάδων, όπως έγινε στις 6 Φεβρουαρίου 2013 στον φιλικό αγώνα της Εθνικής Ελπίδων (Κ-21) με την αντίστοιχη της Σκωτίας με 1–1.

## Διακεκριμένοι ποδοσφαιριστές
*  Θεόδωρος Καρασάββας
*  Οδυσσέας Βακάλης
*  Χρήστος Γιαννακούλας
*  Γιώργος Καλκούνος
*  Κυριάκος Καρασταμάτης
*  Χρήστος Καρσιώτης
*  Νίκος Κουρμπανάς
*  Ντανούτς Λούπου
*  Δημήτρης Μπεκιάρης
*  Βασίλης Μακρής
*  Δημήτρης Μουτάφης
*  Μίροσλαβ Οκόνσκι
*  Σλόμπονταν Μάκε Παουνόφσκι
*  Γιώργος Πίσσας
*  Δημήτρης Πίττας
*  Χρήστος Πολύζος
*  Κώστας Πολυχρονόπουλος
*  Γιάννης Στέφας
*  Παναγιώτης Τζαναβάρας
*  Γιώργος Τόγιας
*  Γιώργος Τσικιτζέλας
*  Μάκης Κατσαβάκης
*  Χρήστος Πετρινιώτης
*  Λεωνίδας Αργυρόπουλος 
*  Αναστάσιος Βάσσης 

## Τίτλοι – Διακρίσεις
* **[[Α2 Εθνική ποδοσφαίρου ανδρών|Β´ Κατηγορία]]**
** Πρωταθλήτρια (1): 1978–79
** Δεύτερη Θέση (5): 1964–65, 1969–70, 1973–74, 1976–77, 1990–91
* **[[Γ΄ Εθνική ποδοσφαίρου ανδρών|Γ´ Κατηγορία]]**
** Δεύτερη Θέση (1): 1985–86
* **[[Δ΄ Εθνική ποδοσφαίρου ανδρών|Δ´ Κατηγορία]]**
** Πρωταθλήτρια (2): 2006–07, 2011–12
** Δεύτερη Θέση (2): 2004–05, 2005–06
* **Πρωτάθλημα [[Ένωση Ποδοσφαιρικών Σωματείων Κορινθίας|Ε.Π.Σ. Κορινθίας]]**
** Πρωταθλήτρια (5): 1963–64, 2000–01, 2001–02, 2017–18, 2022–23
* **Κύπελλο [[Ένωση Ποδοσφαιρικών Σωματείων Κορινθίας|Ε.Π.Σ. Κορινθίας]]**
** Κυπελλούχος (7): 2000–01, 2001–02, 2004–05, 2005–06, 2001–12, 2018–19, 2023–24
* **[[Θερινό πρωτάθλημα Ο.Π.Α.Π.|Θερινό πρωτάθλημα Ο.Π.Α.Π. Β´ Εθνικής Κατηγορίας]]**
** Πρωταθλήτρια (1): 1974
***[[Κύπελλο Ελλάδας ερασιτεχνών ποδοσφαίρου|Κύπελλο Ελλάδας ερασιτεχνών]]**:
**Προημιτελικά (1): 2025-26

## Αγωνιστική πορεία
Η πορεία της Κορίνθου από το 1963 και έπειτα:

### Σύνολα συμμετοχών στα εθνικά πρωταθλήματα

## Οικονομικά και ιδιοκτησιακό
### Επωνυμία
Η επωνυμία της Αθλητικής Ανώνυμης Εταιρείας (ΑΑΕ), απαραίτητης για τη συμμετοχή της ομάδας (ΠΑΕ) σε επαγγελματική ποδοσφαιρική κατηγορία, έχει αλλάξει με το πέρασμα των χρόνων ως ακολούθως:
* «**Α.Π.Σ. η Κόρινθος [[Ποδοσφαιρική Ανώνυμη Εταιρεία|Π.Α.Ε.]]**» (1979–1998)
* «**[[Ποδοσφαιρική Ανώνυμη Εταιρεία|Π.Α.Ε.]] Π.Α.Σ. Κόρινθος**» (2011–2012)
* «**[[Ποδοσφαιρική Ανώνυμη Εταιρεία|Π.Α.Ε.]] Π.Α.Σ. Νέα Κόρινθος**» (2012–2013)

## Σύνδεσμοι Φιλάθλων
Οι δύο σύνδεσμοι φιλάθλων του Π.Α.Σ. Κόρινθος είναι η Λέσχη Φίλων Κορίνθου «Θύρα 3» και οι Korinthos Guardians.

## Σημειώσεις


## Παραπομπές


*
Κατηγορία:Αθλητικοί σύλλογοι Κορινθίας
Κατηγορία:Ιδρύσεις αθλητικών συλλόγων το 1963
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1963